ΓΡΑΠΤΗ ΕΡΩΤΗΣΗ P-1041/99

υποβολή: Ernesto Caccavale (UPE) προς την Επιτροπή

(12 Απριλίου 1999)

Θέμα: Καταγγελλόμενες ατασθαλίες στη διαχείριση των επιδοτήσεων στο Μπρίντιζι

Δεδομένου ότι σύμφωνα με πρόσφατα δημοσιεύματα του τύπου υπάρχει σοβαρός κίνδυνος να διακοπεί η χορήγηση της συνολικής επιδότησης 25 εκατομμυρίων ευρώ που διατέθηκαν από την Ευρωπαϊκή Ένωση για την περιοχή του Μπρίντιζι, η κατάσταση αυτή οφείλεται σε μια σοβαρή κρίση στα υψηλά κλιμάκια της συμβαλλόμενης εταιρίας, της "Pacchetto Localizzativo Brindisi" που ιδρύθηκε το 1994 από τους βιομηχάνους και από τις συνδικαλιστικές οργανώσεις με σκοπό τη διαχείριση των κοινοτικών επιδοτήσεων προς την περιοχή του Μπρίντιζι που διερχόταν κρίση, πιθανές ανωμαλίες που προέκυψαν κατά τη στιγμή της αξιολόγησης των σχεδίων που υποβλήθηκαν στην επιτροπή αξιολόγησης, προκάλεσαν μακρά σειρά παραιτήσεων μεταξύ των εκπροσώπων των βιομηχάνων που μετείχαν στην εν λόγω εταιρία, για το λόγο αυτό επικρίθηκε έντονα ο αποκλεισμός από τις επιδοτήσεις εταιριών που είχαν αναγνωριστεί ως έγκυρες και αξιόπιστες και που είχαν υποβάλει σχέδια επιλέξιμα από πλευράς αντίκτυπου στην απασχόληση και στις επενδύσεις, μέχρι τώρα δεν φαίνεται ακόμα να έχουν κατατεθεί 11 δισεκατομμύρια λιρών για την "υποτιθέμενη ανεπάρκεια" εγκεκριμένων σχεδίων.

Καλείται η Επιτροπή:

- να επαληθεύσει τα παραπάνω στοιχεία,

- να δρομολογήσει έρευνα σε βάθος για τα πεπραγμένα και τις ενδεχόμενες ευθύνες της εταιρίας που είναι επιφορτισμένη με τη διαχείριση και τη διοχέτευση των κοινοτικών επιδοτήσεων και να επαληθεύσει την επαγγελματικότητα των ιθυνόντων της,

- να παρέμβει, εάν αποδειχθεί αναγκαίο, για να μην αποτελέσουν οι δυσλειτουργίες αυτές, αιτία απώλειας των πόρων που δεν έχουν ακόμα διατεθεί και που πρέπει οπωσδήποτε να εμβασθούν μέχρι τις 31 Δεκεμβρίου, ειδάλλως θα κατανεμηθούν σε άλλες περιοχές της Ευρωπαϊκής Ένωσης, απώλειάς τους για μια περιοχή όπως το Μπρίντιζι που ήδη δοκιμάζεται από σοβαρά κοινωνικά προβλήματα και ανεργία.

Απάντηση της κας Wulf-Mathies εξ ονόματος της Επιτροπής

(29 Απριλίου 1999)

Η Επιτροπή έχει λάβει γνώση των προβλημάτων τα οποία είχε αντιμετωπίσει ο ενδιάμεσος οργανισμός που ήταν επιφορτισμένος με την διαχείριση της συνολικής επιδότησης "Area di crisi di Brindisi", ως συνέπεια της παραίτησης ορισμένων μελών του διοικητικού του συμβουλίου.

Κατόπιν σχετικού αιτήματος της Επιτροπής, οι υπηρεσίες της περιφέρειας Puglia έχουν αρχίσει να πραγματοποιούν εις βάθος ανάλυση της κατάστασης - εξετάζοντας, μεταξύ άλλων, τα πρακτικά των συνεδριάσεων του προαναφερομένου διοικητικού συμβουλίου - για να πληροφορήσουν, αμελλητί, σχετικά τα μέλη της επιτροπής παρακολούθησης της συνολικής επιδότησης.

Σε περίπτωση που, από την ανάλυση αυτή, θα διαπιστώνονταν επιπτώσεις επί της υλοποίησης των δράσεων, η Επιτροπή θα πρότεινε αμέσως την σύγκληση μιας έκτατης συνεδρίασης της επιτροπής παρακολούθησης, ούτως ώστε να ληφθούν τα μέτρα που είναι απαραίτητα για να εξασφαλιστεί η πλήρης χρησιμοποίηση, εντός των προβλεπομένων προθεσμιών, των κοινοτικών πόρων υπέρ των ενδιαφερομένων περιοχών, και να αποφευχθεί κατ αυτόν τον τρόπο η απώλεια δημοσίων πόρων.

Εξάλλου, σε περίπτωση που θα διαπιστώνονταν παρατυπίες σχετικά με τη διαχείριση της συνολικής επιδότησης, η Επιτροπή προτίθεται να λάβει τα προσήκοντα μέτρα, στο πλαίσιο των εν ισχύει κανόνων, ιδίως δυνάμει του άρθρου 24 του κανονισμού (ΕΟΚ) 2082/93 του Συμβουλίου, της 20ης Ιουλίου 1993 περί τροποποίησης του κανονισμού (ΕΟΚ) 4253/88 για τις διατάξεις εφαρμογής του κανονισμού (ΕΟΚ) 2052/88 όσον αφορά τον συντονισμό μεταξύ των παρεμβάσεων των διαφόρων διαρθρωτικών ταμείων μεταξύ τους, καθώς και με τις παρεμβάσεις της Ευρωπαϊκής Τράπεζας Επενδύσεων και των άλλων υφισταμένων χρηματοδοτικών οργάνων(1), σχετικά με την μείωση, την αναστολή και την κατάργηση των συνδρομών.

(1) ΕΕ L 193 της 31.7.1993.